Jesús kꞌe̱ nga ijchò na̱xa̱ndá Jericó,
tsibítsꞌia̱ nga jahasꞌen‑jiìn na̱xa̱ndá.
Ya̱ tíjna jngoò xi̱ta̱ xi ꞌmì Zaqueo xi xi̱ta̱ sko̱‑la̱ jñà xi̱ta̱‑la̱ xi̱ta̱xá Roma xi síkíchjítjì tsojmì;
ti̱koa̱ ꞌñó xi̱ta̱ nchi̱ná.
Mejèn‑la̱ nga skoe̱xkon yá‑né xi ꞌmì Jesús;
ta̱nga mìkiì ma kotsejèn‑la̱ nga kjìn ma‑ne xi̱ta̱,
nga jtobá kji Zaqueo.
Kꞌe̱é tsangachikon ítjòn,
i̱kjoàn tsijin‑jno jngoò yá sicómoro nga mejèn‑la̱ skoe̱xkon Jesús koni sꞌín kjoa̱hato.
Kꞌe̱ nga jahaya ndi̱yá Jesús,
kiskoòtsejèn mijìn kꞌoa̱ kijtseèxkon Zaqueo nga ya̱ tíjnaꞌa yá;
kitsò‑la̱:
―Zaqueo,
ni̱to̱ón tita̱ji̱in,
i̱ꞌndei̱ mochjeén‑né nga ya̱ siìkjáya niꞌya‑lè.
Zaqueo,
ni̱to̱ón tsitajen.
Tsjaá komà‑la̱ nga kitsjaàꞌnde‑la̱ niꞌya‑la̱.
Jñà xi̱ta̱ kꞌe̱ nga kijtseè nga ya̱ kisìkjáya niꞌya‑la̱ Zaqueo,
tsibítsꞌia̱ nga kiìchja̱jno‑la̱ Jesús;
kitsò nga ya̱ kisìkjáya niꞌya‑la̱ xi̱ta̱ xi jé tjín‑la̱.
Kꞌe̱é tsasìjna kixi̱ Zaqueo,
kitsò:
―Na̱ꞌèn,
osen tsojmì xi tjín‑na tsjaà‑la̱ xi̱ta̱ i̱ma̱;
koa̱ tsà tjín xi̱ta̱ xi ꞌa̱n kiskoòna̱cha̱an‑la̱,
ñijòn kꞌa ko̱kji tsjaà ngajo‑la̱.
Jesús kitsò‑la̱:
―Ngatsꞌiì xi̱ta̱ nei‑la̱ niꞌya jè,
na̱chrjein i̱ꞌndei̱,
jyeé kòbitjokàjiìn kjoa̱ tsꞌe̱ jé‑la̱,
koií kjoa̱‑la̱ nga kꞌoa̱sꞌín mokjeiín‑la̱ Zaqueo koni jè xi̱ta̱ jchínga‑la̱ Abraham.
’ꞌA̱n xi Kiꞌndí‑la̱ Xi̱ta̱ xan‑la̱ yijo‑na̱,
koií xá jꞌi̱‑na nga jꞌi̱ katsjià xi̱ta̱ xi kichijà,
ti̱koa̱ jꞌi̱ kàchrjekàjñaà jé‑la̱ xi̱ta̱.